Hayato

## Történet

A különleges erők körében talán mindig is a mások manipulálásához való képességek voltak a legveszélyesebbként számon tartva. "A társadalmi rendre fenyegetést jelenthetnek." - ezt szokás rájuk mondani. Érthető tehát a gondolat, hogy a hatalmát féltő politikai elit nyilván meg szeretne szabadulni ezektől a bajos tényezőktől. Viszont előfordulhat, hogy ehhez már jócskán késő. Van ugyanis egy mutáns réteg, amely már olyan mélyen beleásta magát az emberi társadalom körforgásába, hogy el nem mozdítható onnan. Róluk valahogy nem szokás beszélni, ha a mutánsok likvidálása kerül szóba. A többség nem is tud arról, hogy nem átlagos üzletemberekről, politikusokról vagy éppen tudósokról van szó az esetükben. Azonban azok, akik mégis, tehetetlenek velük szemben.

Hayato szerencsésnek mondhatja magát, hiszen egy ilyen kiváltságos mutáns család gyermekeként jött világra. Az egyetlen szépséghibája a dolognak, hogy ettől ez még koránt sem bizonyult egy szerető, jó famíliának. Nem utolsósorban azért, mert az apjának az egyik szeretőjétől született a kis Haya, miközben egyébként házasságban élt a férfi egy másik nővel. A szerencse viszont ismét a kisfiúra mosolygott, mert bizony nem rendelkezett fiú örökössel a csalfa férj, így nem is volt a tervei közt, hogy "eltüntesse" a váratlan gyerkőcöt. Sőt, inkább az anyját veszejtette a homályba, a fiút pedig magához vette és hivatalos örököseként nevelte.

Kensei Yamamoto egy keményvonalas üzletember. Elég nagy sikereket ért el, a cégei összeadva 2 és fél millió embernek adtak munkát már Hayato születése idejében is, és ez azóta csak folyamatosan gyarapodott. Nem csak cégvezetőként ért el nagy dolgokat, hanem a politikai életben is rengeteg feltörekvő államférfi mögé beállt támogatóként, és ezzel hatalmas befolyásra tett szert. Az alvilág felé is kikacsingatott, de túlzottan soha nem mocskolta be a kezeit, inkább csak bebiztosította magát, és hasznos szövetségesekre tett szert. Természetesen nem kizárólag az éles eszének és törhetetlen munkamoráljának köszönhette az eredményeit. A képessége jócskán kapóra jött. Ő ugyanis érzelmeket és gondolatokat képes elültetni mások fejében, amivel szépen lassan a saját oldalára fordítja őket. Vagy éppen a saját vesztébe hajtja vetélytársait.

Egy ilyen apa mellett nem volt könnyű Hayato gyerekkora. Főleg, mert a fiú, ahogy cseperedett, egyre többször összezörrent Kensei-jel. A nézeteik elég drasztikusan eltértek, és nagy megkönnyebbülést jelentett az üzletembernek, amikor megszületett második fia, aki jóval engedelmesebb, és egyetértőbb volt, mint a bátyja. Így szépen lassan el is határozta a férfi, hogy mégse az elsőszülött gyerek lesz az örökös.

Hayatot ez nem zavarta, kicsit talán örült is annak, hogy megszabadult a nagy tehertől. Így a saját dolgaival foglalkozhatott. Sokat tanult, és hamar rádöbbent, hogy tanítás felé szeretne orientálódni. Ezt az apja nem támogatta, de ekkora már annyira elmérgesedett köztük a viszony, hogy nem igazán maradt beleszólása a fiú döntéseibe.

Ez nem azt jelenti, hogy nem próbálkozott Kensei, csak éppen se a szavak, se pedig a képessége útján nem lehetett befolyásolni a fiút. Hayato ugyanis hasonló képességgel született, mint apja, ezért egyfajta immunitást is kapott. Azzal viszont, hogy megpróbált minél jobban elszakadni a családi hátterétől, fokozatosan az ezzel járó bónuszokat is elvesztette. Elkezdték megfigyelni, és bizony az életére is törtek néhányszor. Nem ez volt azonban a legnagyobb pofon számára, hanem az, hogy fekete listára került. A diplomája megszerzését követően egyetlen iskola sem akarta alkalmazni.

Néhány évnyi próbálkozás után kezdte feladni a reményét annak, hogy tanárként dolgozhat valaha, ám ekkor lépett be az életébe egy "speciális iskola" igazgatója. Az illető eleinte nagyon titokzatosan utalgatott csak arra, hogy alkalmazná oktatóként, aztán amikor egy tényleges állásinterjúra került sor, ki is derült miért. Egy elsősorban mutánsokat tanító intézményről volt szó, persze hivatalosan normális iskolaként voltak elkönyvelve. Hayato nagy lehetőséget látott abban, hogy hozzá hasonló sorsú gyerekeket tanítson, főleg, hogy megtapasztalta mindkét végletét a mutáns társadalomnak. Elfogadta tehát az ajánlatot, és fél évre rá meg is kapta az első osztályát... Kérdés, hogy a tinédzserek zűrös lelkivilágára mennyire volt felkészülve...

## Galéria

Hayato, a "Businessman"Hayato kiskorábanReggeli nyúzottságMunka közbenBódultanA középiskolás Hayato

**Hayato ismerősei**
**Diákok 🎓**April Θ Blaize Θ Helena